《汉延熹华山碑拓本次朱竹君先生韵为梁茝林中丞题》
清代·张岳崧

华碣巍巍并岳峙，赤文绿字难可磨。坤维一震石夜走，楮本犹得供摩挲。

四明完帧幸披览，椒华吟舫频相过。长垣一纸入王邸，如鼎峙足传无讹。

书者蔡郭颇聚讼，徐记洪释互切劘。集灵望仙此所纪，监掾市石何殊科。

遗文祀志考礿祭，古物石鼓尊臼窠。当时建武礼从省，侯维安图铭可哦。

二千石主是秩望，坛场共肃陈舞歌。歆芳禳札民所悦，吉祥揫敛仍骈罗。

丰碑特纪延熹岁，京兆钦若爰磨蹉。此碑焜赫照岩麓，樵牧或被灵之诃。

宜峙万古通沆瀣，金天神宅居同那。夫何陵谷秘奇迹，变迁岁月如流波。

仅传毡蜡自赵宋，奚翅古乐聆云和。曾闻郭髯逮山史，佐史装制文无颇。

笥河主人号精博，什袭宝笈森嵯峨。羽人古异出仙骨，毛女婉嫕回霜娥。

莲华十丈开玉井，影落纸墨香痕多。中丞嗜古富搜讨，对此据案欣研摩。

千金市骏有奇癖，传观众口咸呵呵。古色斑驳压万碣，墨痕光泽烦千螺。

名花供养俪彝鼎，秘文璀璨同斗蝌。有明迄今盛款识，国初诸老观婆娑。

宝兰堂增希世宝，恍忆登华披烟萝。观碑何须匹马驻，移石奚用千牛驮。

点画上追峄山石，波磔卑视虞家戈。此本示我得古法，如导星宿探黄河。

公携此册历桂筦，精气远耀光自他。愿公巨笔摹百本，南云寄我情如何。

作者简介：（1773—1842）广东定安人，字子骏，一字翰山，号指山。嘉庆十四年进士，累官湖北布政使，护理巡抚。工书，当时碑版出其手者甚多。有《筠心草堂集》。